C 413/56

Rikors ippreżentat fl-10 ta’ Settembru 2019 – ENIL Brussels Office et vs Il-Kummissjoni

(Kawża T-613/19)

(2019/C 413/68)

Lingwa tal-kawża: l-Ingliż

Partijiet

Rikorrenti: European Network on Independent Living Brussels Office (ENIL Brussels Office) (Brussell, il-Belġju), Validity Foundation (Budapest, l-Ungerija), Center for Independent Living - Sofia (Sofija, il-Bulgarija) (rappreżentanti: B. Van Vooren and Ł. Gorywoda, avukati)

Konvenuta: Il-Kummissjoni Ewropea

Talbiet

Ir-rikorrenti jitolbu li l-Qorti Ġenerali jogħġobha:

— tannulla att tal-Kummissjoni li jirrifjuta li jagħmel interruzzjoni tad-dati ta’ skadenza għall-ħlas jew li jissospendi pagamenti marbuta mas-Sejħa għal Proposti BG16RFOP001-5 002“Appoġġ għad-deistituzzjonalizzazzjoni ta’ servizzi għall-anzjani u persuni b’diżabbiltà” taħt l-Assi Prijoritarju 5 “Infrastruttura Soċjali Reġjonali” tal-Programm Operazzjonali “Reġjuni fi Tkabbir”;

— tikkundanna lill-konvenuta għall-ispejjeż.

Motivi u argumenti prinċipali

Insostenn tar-rikors tagħhom, ir-rikorrenti jinvokaw tliet motivi.

1. L-ewwel motiv, ibbażat fuq l-allegazzjoni li r-regoli dwar il-locus standi għall-kontestazzjoni ta’ att illegali tal-istituzzjonijiet tal-Unjoni Ewropea huma diskriminatorji abbażi ta’ diżabbiltà, flimkien mad-dritt fundamentali għal protezzjoni ġudizzjarja effettiva. — Ir-rikorrenti jargumentaw li l-Konvenzjoni tan-Nazzjonijiet Uniti dwar id-Drittijiet ta’ Persuni b’Diżabilità tipprovdi għal azzjoni minn terza persuna u r-rikorrenti huma rappreżentattivi biżżejjed sabiex jressqu kawża biex jiddefendu persuni li ma jistgħux jiddefendu lilhom infushom minn diskriminazzjoni li tirriżulta mid-deċiżjoni tal-Kummissjoni li ma tagħmilx interruzzjoni tad-dati ta’ skadenza għall-ħlas jew li tissospendi pagamenti relatati mas-sejħa għal proposti inkwistjoni.

2. It-tieni motiv, ibbażat fuq l-allegazzjoni li l-att ikkontestat jaffettwa l-pożizzjoni legali ta’ grupp ta’ persuni identifikati b’mod ċar li ma għandhomx il-kapaċitajiet li jirrappreżentaw lilhom infushom quddiem qorti. Dan il-motiv huwa maqsum fiż-żewġ partijiet li jmiss: — L-att ikkontestat jirrigwarda direttament u individwalment lil grupp magħluq ta’ 1020 persuna b’diżabbiltà fil-Bulgarija; — Il-grupp ta’ persuni inkwistjoni ma jistax jiddefendi lilu nnifsu quddiem qorti.

3. It-tielet motiv, ibbażat fuq l-allegazzjoni li, billi adottat l-att ikkontestat, il-konvenuta kisret l-obbligi tagħha taħt, l-ewwel nett, ir-Regolament (UE) 1303/2013 (1) u, it-tieni nett, il-Konvenzjoni tan-Nazzjonijiet Uniti dwar id-Drittijiet ta’ Persuni b’Diżabilità u l-Karta tad-Drittijiet Fundamentali tal-Unjoni Ewropea.

(1) Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd (ĠU 2013, L 347, p. 320, u Rettifika fil-ĠU 2016, L 200, p. 140).